Sisä-Suomen poliisi on jatkanut tutkintaa ja tehnyt kuulusteluja Laukaassa maanantaina 1,5-vuotiaaseen lapseen kohdistuneessa vapaudenriiston tutkinnassa.

Pieni lapsi vietiin Laukaan Vihtavuoressa lastenvaunuista kesken baptistikirkon takapihalla ottamiensa päiväunien kello 13 aikoihin ja löytyi läheisestä metsästä noin puolitoista tuntia myöhemmin.

Tutkinnassa on selvinnyt että nainen, josta aiemmin pyydettiin havaintoja, liittyy todennäköisesti vapaudenriistoon.

Hänen tuntomerkkinsä ovat täsmentyneet pituuden osalta. Tuntomerkit ovat: nuorehko nainen, jolla oli tummahkot, olkapäille ulottuvat hiukset, n. 165 cm pitkä ja oli pukeutunut tummiin vaatteisiin.

Tutkinnanjohtaja, rikoskomisario Markku Latvalan mukaan kyseessä ei ollut mikään huomiota herättävä musta ”suruasu”.

– Se voi yhtä hyvin olla tummanruskea tai tummansininen, tumma kuitenkin.

Naista epäillään hänen erikoisen käyttäytymisensä perusteella.

– Kulkureitti on ollut poikkeuksellinen. Hän on tullut sieltä Tislaajantietä ja Vehmasahon tien ylitse puskasta puskaan, Latvala kertoo.

– Kauaa tien ylitys ei kestänyt, joten voi olla, että havaintoja ei ole paljon, mutta olemme kiinnostuneita, jos joku on nähnyt hänet.

Hypoteesin mukaan nainen oli tuolloin palaamassa metsiköstä, josta lapsi myöhemmin löytyi itkun perusteella. Löytöpaikka on noin 200 metrin päässä baptistikirkosta.

Myös ajat täsmäävät.

Latvala sanoo, että teon motiivista poliisilla on ”ajatuksia paljonkin”.

– En niitä lähde nyt avaamaan. Toivottavasti pääsemme kuulemaan niitä epäilyltä.

Poliisi pyytää ilmoittamaan asiaan liittyviä tietoja ja havaintoja rikoksen tutkijoille puhelinnumeroon 050-456 0471.

– Aluksi saimme vihjeitä hyvin, mutta nyt on ollut hiljaisempaa, Latvala sanoo.